SL Uradni list Evropske unije C 113/50

Tožba, vložena 10. februarja 2010 – Jurašinović proti Svetu

(Zadeva T-63/10)

2010/C 113/81

Jezik postopka: francoščina

Stranki

Tožeča stranka: Ivan Jurašinović (Angers, Francija) (zastopnik: N. Amara-Lebret, odvetnik)

Tožena stranka: Svet Evropske unije

Predlogi tožeče stranke

— Za nično naj se razglasi odločba z dne 7. decembra 2009, s katero je bil tožeči stranki zavrnjen dostop do naslednjih dokumentov: — odločb Sveta o tem, da se Mednarodnemu sodišču za vojne zločine na območju nekdanje Jugoslavije posreduje dokumente, za katere je to sodišče zaprosilo v okviru postopka Gotovina; — celotne korespondence, ki so jo v zvezi s tem institucije EU izmenjale z Mednarodnim sodiščem za vojne zločine na območju nekdanje Jugoslavije (skupaj z morebitnimi prilogami) ter zlasti prvotne vloge Mednarodnega sodišča za vojne zločine na območju nekdanje Jugoslavije in odvetnikov A. Gotovine;

— Svetu EU – Generalni sekretariat naj se naloži, da odobri elektronski dostop do vseh zahtevanih dokumentov;

— Svetu EU naj se naloži, da tožeči stranki plača znesek 2 000 EUR brez davkov, kar pomeni 2 392 EUR z davki za sodne stroške skupaj z obrestmi po obrestni meri ECB na dan vpisa tožbe v register.

Tožbeni razlogi in bistvene trditve

Tožeča stranka s to tožbo predlaga razglasitev ničnosti odločbe Sveta z dne 7. decembra 2009, s katero ji je bil zavrnjen dostop do odločb Sveta o tem, da se Mednarodnemu sodišču za vojne zločine na območju nekdanje Jugoslavije (MSVZNJ) posreduje dokumente, za katere je to zaprosilo v okviru postopka Gotovina, in celotne korespondence, ki so jo v zvezi s tem institucije Evropske unije izmenjale z Mednarodnim sodiščem za vojne zločine na območju nekdanje Jugoslavije (skupaj z morebitnimi prilogami), zlasti prvotne vloge Mednarodnega sodišča za vojne zločine na območju nekdanje Jugoslavije in odvetnikov A. Gotovine.

V utemeljitev svoje tožbe tožeča stranka navaja štiri tožbene razloge, ki se nanašajo na to, da:

— je bilo napačno uporabljeno pravo s tem, da je Svet zavrnil dostop do dokumentov na podlagi člena 70B poslovnika MSVZNJ, saj se ta ne uporablja;

— varstvo sodnih postopkov in pravnih nasvetov v skladu s členom 4(2), tretja alinea, Uredbe št. 1049/2001 (1) ni bilo oslabljeno, saj naj bi se ta izjema nanašala na varstvo sodnih postopkov Evropske unije in držav članic in ne sodnega postopka, ki poteka pred Mednarodnim sodiščem za vojne zločine na območju nekdanje Jugoslavije, kar naj bi bilo zunaj pristojnost EU;

— varstvo javnega interesa kar zadeva mednarodne odnose v skladu s členom 4(1)(a), tretja alinea, iste uredbe, ni bilo oslabljeno;

— prevlada javni interes za razkritje na podlagi člena 4(2), tretja alinea, navedene Uredbe št. 1049/2001, saj tožeča stranka zahteva posredovanje zahtevanih dokumentov za uveljavitev svojih pravic v zadevi T-465/09. Ta prošnja naj bi prispevala k dostopu so sodnega varstva in pravici do poštenega sojenja pred evropskim sodiščem. Poleg tega naj bi se spor, na katerega se nanašajo ti dokumenti, končal leta 1995.

(1) Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, str. 43).